ตลท.เพิ่มเหตุเพิกถอน 5 หลักทรัพย์ เหตุไม่ส่งงบการเงินเกิน 180 วัน
ตลท.เพิ่มเหตุเพิกถอนหลักทรัพย์ AI, AIE, BUI, LVT และ TUCC ขณะที่ CHUO เข้าข่ายอาจถูกเพิกถอนหลักทรัพย์ เหตุไม่ส่งงบการเงินเกิน 180 วัน 
18 พ.ย. 2559

ตลาดหลักทรัพย์แห่งประเทศไทยประกาศเพิ่มเหตุเพิกถอนหลักทรัพย์ของ
1.บริษัท เอเชียน อินซูเลเตอร์ จำกัด (มหาชน) หรือ AI
2.บริษัท เอไอ เอนเนอร์จี จำกัด (มหาชน) หรือ AIE
3.บริษัท บางกอกสหประกันภัย จำกัด (มหาชน) หรือ BUI
4.บริษัท แอล.วี.เทคโนโลยี จำกัด (มหาชน) หรือ LVT
5.บริษัท ไทยยูนีคคอยล์เซ็นเตอร์ จำกัด (มหาชน) หรือ TUCC
ทั้งนี้ เนื่องจากบริษัทจดทะเบียนดังกล่าวยังไม่นำส่งงบการเงินไตรมาสที่ 1 สิ้นสุดวันที่ 31 มี.ค.59 ซึ่งล่าช้าเกินกว่า 180 วัน จึงเป็นเหตุให้เข้าข่ายอาจถูกเพิกถอนจากการเป็นหลักทรัพย์จดทะเบียนเพิ่มเติมตามข้อบังคับตลาดหลักทรัพย์แห่งประเทศไทย เรื่อง การเพิกถอนหลักทรัพย์จดทะเบียน พ.ศ. 2542 ข้อ 9(3)และข้อ 9(5) และนโยบายการประกาศเข้าเกณฑ์อาจถูกเพิกถอนกรณีบริษัทจดทะเบียนนำส่งงบการเงินล่าช้าเกินกว่าที่กำหนด
โดย AI, AIE, BUI, LVT และ TUCC มีหน้าที่ดำเนินการแก้ไขเหตุแห่งการเพิกถอนตามแนวทางที่ตลาดหลักทรัพย์ฯ กำหนดเพื่อให้มีคุณสมบัติครบถ้วนในการเป็นบริษัทจดทะเบียน
ขณะเดียวกัน ตลาดหลักทรัพย์ประกาศให้บริษัท ชูโอ เซ็นโก (ประเทศไทย) จำกัด (มหาชน) หรือ CHUO เข้าข่ายอาจถูกเพิกถอนเนื่องจากนำส่งงบการเงินไตรมาสที่ 1 ปี 2559 ล่าช้าเกินกว่า 180 วัน
ทั้งนี้ ตามที่ตลาดหลักทรัพย์แห่งประเทศไทยได้กำหนดนโยบายการประกาศรายชื่อบริษัทจดทะเบียนที่ต้องแก้ไขคุณสมบัติในการเป็นบริษัทจดทะเบียน กรณีบริษัทจดทะเบียนนำส่งงบการเงินล่าช้าเกินกว่า 180 วัน เพื่อส่งเสริมให้บริษัทจดทะเบียนเร่งปรับปรุงระบบการควบคุมภายในและระบบบัญชีรวมทั้งกระบวนการจัดทำรายงานทางการเงินอย่างมีประสิทธิผล
โดยตลาดหลักทรัพย์จะประกาศรายชื่อบริษัทจดทะเบียนที่นำส่งงบการเงินล่าช้าเป็นเวลานานติดต่อกันเกินกว่า 180 วัน ซึ่งบริษัทดังกล่าวจะต้องแก้ไขคุณสมบัติในการเป็นบริษัทจดทะเบียนดังกล่าวมิฉะนั้นอาจถูกเพิกถอนหลักทรัพย์จากการเป็นหลักทรัพย์จดทะเบียนตามความในข้อ 9(3) และ 9(5) แห่งข้อบังคับตลาดหลักทรัพย์เรื่อง การเพิกถอนหลักทรัพย์จดทะเบียน พ.ศ. 2542 นั้น
ขณะที่ล่าสุดได้ครบกำหนดระยะเวลาตามที่ตลาดหลักทรัพย์กำหนด โดย CHUO ยังมิได้นำส่งงบการเงินไตรมาสที่ 1 สิ้นสุดวันที่ 31 มี.ค. 59 ต่อตลาดหลักทรัพย์ซึ่งล่าช้าเป็นเวลาเกินกว่า 180 วัน เพื่อปฏิบัติให้เป็นไปตามความในข้อบังคับตลาดหลักทรัพย์ฉบับดังกล่าว ตลาดหลักทรัพย์จึงดำเนินการดังนี้
1. ประกาศว่าหลักทรัพย์ของ CHUO เข้าข่ายอาจถูกเพิกถอน พร้อมทั้งขึ้นเครื่องหมาย NC (Non-Compliance) เพื่อกำกับไว้ให้ผู้ลงทุนทราบว่าหลักทรัพย์ดังกล่าวเข้าข่ายอาจถูกเพิกถอนจากการเป็นหลักทรัพย์จดทะเบียนตั้งแต่วันที่ 18 พ.ย.59 และยังคงขึ้นเครื่องหมาย SP (Suspension) ห้ามซื้อหรือขายหลักทรัพย์ดังกล่าวต่อไป
2. CHUO สามารถดำเนินการให้เหตุแห่งการเพิกถอนหมดไป โดยเร่งนำส่งงบการเงินดังกล่าวโดยเร็วและไม่เกินกว่า 180 วัน นับแต่วันประกาศเข้าเกณฑ์อาจถูกเพิกถอน
โดยบริษัทสามารถขอให้ตลาดหลักทรัพย์พิจารณาพ้นเหตุแห่งการเพิกถอนเมื่อบริษัทสามารถนำส่งงบการเงินภายในเวลาที่กำหนด 2 งวดติดต่อกัน ภายหลังจากที่ได้นำส่งงบการเงินงวดที่ล่าช้าครบถ้วนและรายงานของผู้สอบบัญชีต้องไม่เป็นรายงานประเภทใดประเภทหนึ่งดังนี้
2.1ผู้สอบบัญชีเสนอรายงานแบบมีเงื่อนไขเกี่ยวกับบริษัทจดทะเบียนมีข้อบกพร่องในระบบการควบคุมภายในหรือระบบบัญชีไม่สมบูรณ์หรือบริษัทจดทะเบียนไม่ปฏิบัติให้เป็นไปตามหลักการบัญชีที่รับรองโดยทั่วไป
2.2 ผู้สอบบัญชีไม่แสดงความเห็นต่องบการเงินกรณีถูกจำกัดขอบเขตการตรวจสอบโดยการกระทำหรือไม่กระทำของบริษัทหรือผู้บริหาร
2.3 ผู้สอบบัญชีแสดงความเห็นว่างบการเงินไม่ถูกต้อง